Tampereen Keskustorille tuotiin joulukuusi vaivihkaa aamuyön pimeydessä – tältä se näyttää

Tampereen Keskustorin joulukuusi on saapunut paikalleen varhain tiistaiaamuna. Ratikkatyömaa ja joulutorin rakennukset toivat kuljetukseen omat haasteensa, mutta pienellä vekslaamisella kuusi saatiin paikoilleen. Tampereen kaupungin työpäällikkö Pentti Katajisto kertoi Aamulehdelle viime viikolla, että kuusi saapuu torille tänä vuonna Kumpulasta, Tampereen Tasanteen suunnalta. Lukijan video näyttää, kuinka joulukuusi lähti matkalle kohti Keskustoria: –Se on ihan tonttipuu. Asukas on ollut kaupunkiin yhteydessä, ja olemme käyneet katsomassa, soveltuuko se: saammeko kuusen kyytiin, ja sopiiko se ulkonäön puolesta Keskustorille. Kaikki ehdot täyttyvät, Katajisto sanoi. Tämänvuotinen kuusiyksilö vastaa jotakuinkin viime vuoden puun mittoja. Kuusen valot syttyvät ensi sunnuntaina 2. joulukuuta Tampereen joulunavaustapahtumassa noin kello 14.30. Tampereen Vera asentaa kuuseen valot keskiviikkona alkaen kello 8:n. Lisätty tieto valojen asentamisesta 27.11.2018 kello 10.50.